Diari Oficial de la Generalitat Valenciana


Sumari del DOGV 9958, del 16-10-2024 (2024/10675)

RESOLUCIÓ de 2 d'octubre de 2024, per la qual es publica el pla específic d'ordenació de recursos humans previst en la disposició addicional tercera del Decret 43/2024, de 16 d'abril, del Consell, d'estructura i organització del Servei d'Emergències Sanitàries de la Comunitat Valenciana i les seues unitats funcionals.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9958

Data del DOGV
:   16-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10088

CVE
:   NRNH-P-3734-04901

Data del document
:   02-10-2024

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * Conselleria de Sanitat
    * administració regional
    * legislació
    * organització administrativa

El model d’assistència d’urgències extrahospitalàries a la Comunitat Valenciana va ser regulat pel Decret 108/2021, de 6 d’agost, del Consell, d’estructura i organització del Servei d’Emergències Sanitàries.

Esta disposició va determinar un únic Centre d’Informació i Coordinació d’Urgències amb àmbit territorial a la Comunitat Valenciana, amb dependència orgànica i funcional del Servei d’Emergències Sanitàries de la Comunitat Valenciana.

Durant el temps transcorregut des de l’inici del funcionament d’este centre, mantenint l’estructura actual del SESCV, s’ha considerat aconsellable flexibilitzar la distribució dels mitjans i l’àmbit territorial d’actuació de les unitats funcionals del Centre d’Informació i Coordinació de les Urgències, amb l’objectiu de prestar un servici més eficient i adequat, que s’adapte de manera permanent a les necessitats actuals dels servicis d’emergències.

És per això que es requerix «un pla específic d’ordenació de recursos humans» per a fer els canvis necessaris fins a la implantació efectiva dels canvis establits en el Decret 43/2024, de 16 d’abril, del Consell, d’estructura i organització del Servei d’Emergències Sanitàries de la Comunitat Valenciana i les seues unitats funcionals.

1. Marc legal del Pla específic d’ordenació de recursos humans

Els plans d’ordenació de recursos humans es consideren «instruments bàsics de planificació dels recursos humans» en la Llei 55/2003, de 16 de desembre, de l’Estatut marc del personal estatutari dels servicis de salut, així com en el Reial decret legislatiu 5/2015, de 30 d’octubre, pel qual s’aprova el text refós de la Llei de l’estatut bàsic de l’empleat públic, i la Generalitat és competent per a regular i aprovar els instruments de planificació dels recursos humans de les seues administracions públiques.

Per la seua part, el Decret 192/2017, d’1 de desembre, del Consell, pel qual s’aprova el Reglament de selecció i provisió de personal estatutari al servici d’institucions sanitàries públiques del Sistema Valencià de Salut, arreplega en els articles 63 i 64 la regulació dels plans específics d’ordenació de recursos humans, i els definix com a instruments de planificació de personal «per a atendre situacions per les quals hagen de produir-se canvis en la distribució o les necessitats de personal derivades d’una reordenació funcional o assistencial, d’una intervenció en les infraestructures sanitàries o de canvis organitzatius conjunturals relacionats amb la forma de gestió de departaments o servicis».

Així mateix, el Decret 7/2019, de 25 de gener, del Consell, pel qual s’aprova el Pla d’ordenació de recursos humans 2019-2021, del personal de gestió directa de la Conselleria de Sanitat Universal i Salut pública, establix la possibilitat d’«aprovació de plans específics d’ordenació de personal», negociats en mesa sectorial amb la finalitat d’aconseguir efectivitat en la prestació del servici i l’optimització de la utilització dels recursos disponibles. La vigència d’este Pla d’ordenació de recursos humans ha sigut objecte de pròrroga mitjançant la Resolució de 20 de desembre de 2023, del conseller de Sanitat.

2. Objectius del Pla específic d’ordenació de recursos humans

Vista la justificació inclosa en els antecedents d’esta resolució, l’actual Pla específic té per objectiu flexibilitzar l’estructura i l’organització del Servei d’Emergències Sanitàries i les seues unitats funcionals en l’àmbit del sistema d’urgències i emergències.

«El CICU podrà disposar, per al seu millor funcionament, d’unitats operatives funcionals distribuïdes en l’àmbit territorial de la Comunitat Valenciana, que cobrisquen la totalitat del territori, en el nombre que tècnicament es considere necessari, i hi haurà com a mínim una unitat a Alacant, a Castelló i a València», segons figura en l’article 3.3 del Decret 43/2024, del Consell.

En este sentit, el Pla específic d’ordenació té per objectiu aportar versatilitat a l’estructura i l’organització del Servei d’Emergències Sanitàries de la Comunitat Valenciana (d’ara en avant, SESCV), incloent-hi el Centre d’Informació i Coordinació d’Urgències de la Conselleria (d’ara en avant, CICU), que es dota amb unitats funcionals almenys a Castelló, Alacant i València.

Per a complir els objectius anteriors, el present pla preveu l’aplicació de les mesures següents:

1. L’adaptació i optimització dels recursos humans del CICU.

2. La reordenació dels llocs de treball que componguen les unitats funcionals del CICU, creades a l’empara del Decret 43/2024, del Consell.

3. Àmbit d’aplicació del Pla

El Decret 43/2024, de 16 d’abril, del Consell, d’estructura i organització del Servei d’Emergències Sanitàries i les seues unitats funcionals, establix que el SESCV es gestionarà íntegrament a través d’un únic centre de gestió i mitjançant un únic centre de gasto i es complementa mitjançant l’aprovació del present Pla específic d’ordenació de recursos humans.

Serà aplicable al SESCV, al CICU i a les seues unitats funcionals de Castelló, Alacant i València.

Per tant, en l’àmbit del present Pla específic, s’abordaran les modificacions següents:

1. La creació de les unitats funcionals del CICU a Castelló, Alacant i València.

2. L’establiment dels centres de treball (CT) corresponents a cada unitat funcional del CICU, que estaran situades en els següents emplaçaments físics:

1. La Unitat Funcional de Castelló, situada a l’Hospital La Magdalena, a la qual s’assigna el CT SES província Castelló. Codi 3961

2. La Unitat Funcional d’Alacant, situada a l’Hospital General d’Alacant, a la qual s’assigna el CT SES província Alacant. Codi 3963

3. La Unitat Funcional de València, situada en l’edifici del SESCV, a la qual s’assigna el CT SES província de València. Codi 3962

3. L’assignació a cada una de les anteriors unitats funcionals la plantilla necessària, segons es detalla en l’annex I.

4. Identificació i característiques de les places afectades

Les places sobre les quals s’opera la reassignació de centre de treball són les que figuren en l’annex II, en què es detalla el número de lloc, la denominació, el centre de treball d’origen, el centre de treball de destinació, la relació d’ocupació de la persona ocupant, si n’hi ha, i la concreció de les opcions manifestades voluntàriament pel personal quant a la reubicació dels llocs exercits o, en cas que no hi haja ocupant en els llocs, de la seua situació.

5. Procediment i criteris de valoració per a la presa de decisions relatives a la mobilitat de les persones ocupants dels llocs afectats

El personal titular d’una plaça en el SESCV podrà optar voluntàriament a la reubicació en les unitats funcionals del CICU, sense que això comporte cap indemnització. A este efecte, el personal podrà conéixer les característiques, com a règim de treball i altres, del lloc que se li puga oferir.

El personal afectat per la Resolució de 6 d’abril de 2022, de la consellera de Sanitat Universal i Salut Pública, per la qual es publica el Pla específic d’ordenació de recursos humans previst en la disposició addicional tercera del Decret 108/2021, de 6 d’agost, del Consell, d’estructura i organització del Servei d’Emergències, tindrà prioritat per a ocupar les places de nova creació corresponents a la seua categoria previstes en el present Pla específic d’ordenació, de manera que se’ls oferiran amb caràcter previ a la crida de persones candidates de les llistes d’ocupació temporal.

6. Execució de Pla específic d’ordenació

El Decret 43/2024, de 16 d’abril, del Consell, d’estructura i organització del Servei d’Emergències Sanitàries i les seues unitats funcionals, preveu en la disposició addicional tercera que l’actualització de l’estructura i l’organització del SESCV requerix la tramitació d’un pla d’específic d’ordenació de recursos humans.

La modificació d’esta estructura i organització implica, en l’àmbit d’execució del pla citat, la procedència de la tramitació i aprovació dels expedients de modificació de plantilla necessaris per a la ubicació dels llocs de treball en les unitats funcionals del CICU creades pel Decret 43/2024, així com de l’oportuna mobilitat voluntària dels professionals afectats per la reubicació dels llocs, d’acord amb el que s’establix en el present Pla específic.

En este sentit, l’elaboració del present pla ha comportat la realització d’una consulta als treballadors afectats, a fi de conéixer les persones que opten per la reubicació en les unitats funcionals del CICU i, per tant, la destinació d’este personal, i es garantix d’esta manera la preservació dels seus drets.

Una vegada determinada la distribució del personal que accedix voluntàriament a integrar-se en les unitats funcionals del CICU, i comprovada la seua viabilitat, les noves assignacions es reflectixen en l’annex II d’este pla específic.

La directora general de Personal dictarà, culminats els tràmits anteriors, les resolucions relatives a la mobilitat voluntària del personal en els casos en què siga procedent, i es preveu l’execució de la major part del pla actual durant el mes d’octubre de 2024.

Amb fonament en la previsió que conté l’article 39 de la Llei 39/2015, d’1 d’octubre, del procediment administratiu comú de les administracions públiques, es diferix l’execució del pla pel que fa a la reubicació definitiva dels llocs de les categories d’infermera/er SAMU i de tècnic/a especialista en documentació sanitària, del centre de treball CICU a la unitat funcional operativa prevista en l’annex II, per estar incursos estos llocs en els corresponents processos de concurs de trasllats ja convocats, en el moment immediatament posterior a la resolució dels esmentats processos de provisió de llocs de treball. Una vegada dictada la seua resolució, es tramitarà un expedient de modificació de plantilles i s’aplicarà el procés de mobilitat del personal amb les pertinents garanties.

7. Memòria econòmica del Pla específic d’ordenació

L’increment de gasto que comporta este pla específic d’ordenació de recursos humans deriva de la creació de 44 noves places per a respondre a les necessitats d’adaptació i optimització de recursos humans del CICU a la Comunitat Valenciana, atés que la reordenació dels llocs de treball ja existents en les unitats funcionals del centre citat no implica un cost addicional.

En conseqüència, s’inclou com a annex III la memòria econòmica de l’expedient de modificació de plantilla per a la creació de noves places en les unitats operatives funcionals del CICU del SESCV.

8. Aprovació i publicació del Pla específic d’ordenació

Este Pla específic d’ordenació de recursos humans s’aprova, amb un informe previ favorable de la conselleria competent en matèria d’hisenda i després de la negociació corresponent en la Mesa Sectorial de Sanitat, i de conformitat amb les previsions que conté l’article 63.2 del Decret 192/2017, d’1 de desembre, del Consell, pel qual s’aprova el Reglament de selecció i provisió de personal estatutari al servici d’institucions sanitàries públiques del Sistema Valencià de Salut.

Se n’ordena, així mateix, la publicació en el *Diari Oficial de la Generalitat Valenciana*.

  

València, 2 d'octubre de 2024

Marciano Gómez Gómez

Conseller de Sanitat

Esta disposició conté annexos. Consulteu-ne la versió en PDF.